I en skøn video kan man se, hvordan en sød U9 træner giver en peptalk til nogle meget nervøse fodbold-purker.

Det er sidste dag i pinsen, og finalerne i fodboldturneringen Slagter Winther Cup i Horne spilles. U9 drengene er trætte og nervøse. Finalen mellem Hirtshals og Bamsif IF fra Bjergby er endt uafgjort, og nu skal de ud i en straffesparkskonkurrence. Men så tager træneren ordet foran begge hold. -Der er nogle, der skal brænde og der er nogle, der skal tabe. Vi skal bare huske, vi skal ikke blive kede af det, siger træneren til holdet. Hans Wendelboe – en af de mange frivillige ved Slagter Winther Cup – filmede peptalken og blev øjeblikkeligt rørt. -Jeg blev helt rørt om hjertet, da jeg står og filmer, siger Hans Wendelboe, der senere har delt videoen på Facebook. Træneren lægger i sin peptalk vægt på, at begge hold skal vide, at de har spillet en rigtig god kamp. -Og vi har haft det rigtig sjovt. Og I er dygtige fodboldspillere alle sammen, siger træneren. Til sidst råber begge hold sammen med træneren: ”1-2-3, vi har det sjovt!”, og drengene går med store smil ud på banen for at spille videre. Se den skønne trænertale i videoen her: Fodboldturneringen Slagter Winther Cup er en stor tilbagevendende begivenhed i Horne syd for Hirtshals. Det er 19. år i træk, at turneringen afholdes. Før har turneringen været kendt som Pondus Cup og Danske Bank Cup. Omkring 180 personer er frivillige til arrangementet, hvor der kommer hold fra både Vendsyssel og Norge. U9 er de yngste spillere, og U17 er de ældste spillere.